**ΒΟΥΛΗ ΤΩΝ ΕΛΛΗΝΩΝ**

**ΠΕΡΙΟΔΟΣ ΙΗ΄- ΣΥΝΟΔΟΣ Β΄**

**ΔΙΑΡΚΗΣ ΕΠΙΤΡΟΠΗ ΔΗΜΟΣΙΑΣ ΔΙΟΙΚΗΣΗΣ, ΔΗΜΟΣΙΑΣ ΤΑΞΗΣ ΚΑΙ ΔΙΚΑΙΟΣΥΝΗΣ**

**Π Ρ Α Κ Τ Ι Κ Ο**

**(Άρθρο 40 παρ. 1 Κ.τ.Β.)**

Στην Αθήνα, σήμερα, 16 Ιουλίου 2021, ημέρα Παρασκευή και ώρα 09.15΄, στην Αίθουσα «Προέδρου Αθανασίου Κωνστ. Τσαλδάρη» (223)του Μεγάρου της Βουλής,συνήλθε σε συνεδρίαση η Διαρκής Επιτροπή Δημόσιας Διοίκησης, Δημόσιας Τάξης και Δικαιοσύνης, υπό την προεδρία της Αντιπροέδρου αυτής, κυρίας Άννας-Μάνη Παπαδημητρίου, με θέμα ημερήσιας διάταξης τη συνέχιση της επεξεργασίας και εξέτασης του σχεδίου νόμου του Υπουργείου Δικαιοσύνης «Οργανικός Νόμος του  Ελεγκτικού  Συνεδρίου και άλλες συναφείς ρυθμίσεις» (2η συνεδρίαση - ακρόαση εξωκοινοβουλευτικών προσώπων).

Στη συνεδρίαση παρέστησαν ο Υφυπουργός Δικαιοσύνης, κ. Γεώργιος Κώτσηρας, καθώς και αρμόδιοι υπηρεσιακοί παράγοντες.

Επίσης, εξέθεσαν τις απόψεις τους επί του σχεδίου νόμου, σύμφωνα με το άρθρο 38 του Κανονισμού της Βουλής, μέσω υπηρεσιών τηλεδιάσκεψης (άρθρο 38§9), οι κ.κ. Δημήτριος Βερβεσός, Πρόεδρος της Ολομέλειας των Δικηγορικών Συλλόγων Ελλάδος, Θεόδωρος Κόλλιας, Πρόεδρος, Μαρία Τσερνοτοπούλου Γενική Γραμματέας και Σταύρος Μαμουνάκης, Μέλος του Διοικητικού Συμβουλίου του Συλλόγου Υπαλλήλων του Ελεγκτικού Συνεδρίου, Γεώργιος Πατούλης, Πρόεδρος του Ιατρικού Συλλόγου Αθηνών, Θεοδώρα Αλεξίου, εκπρόσωπος της Κεντρικής Ένωσης Δήμων Ελλάδος, Γρηγόριος Κωσταντέλλος, Πρόεδρος της Επιτροπής Θεσμών της Κεντρικής Ένωσης Δήμων Ελλάδος, Αθανάσιος Εξαδάκτυλος, Πρόεδρος του Πανελλήνιου Ιατρικού Συλλόγου, Απόστολος Βαλτάς, Πρόεδρος του Πανελλήνιου Φαρμακευτικού Συλλόγου, Ηλίας Δημητρέλλος, Νομικός Σύμβουλος, Δημήτριος Φινοκαλιώτης, εκπρόσωπος της Ένωσης Ελλήνων Δημοσιολόγων, Γεώργιος Ρούσκας, Πρόεδρος του Συμβολαιογραφικού Συλλόγου Εφετείων Αθήνας – Πειραιώς – Αιγαίου και Δωδεκανήσων και η Ένωση Δικαστικών Λειτουργών Ελεγκτικού Συνεδρίου.

Η Αντιπρόεδρος της Επιτροπής, αφού διαπίστωσε την ύπαρξη απαρτίας, κήρυξε την έναρξη της συνεδρίασης και έκανε την α΄ ανάγνωση του καταλόγου των μελών της Επιτροπής. Παρόντες ήταν οι Βουλευτές κ.κ. Γιαννάκου Μαριορή (Μαριέττα), Δαβάκης Αθανάσιος, Ζεμπίλης Αθανάσιος, Καππάτος Παναγής, Καραγκούνης Κωνσταντίνος, Καρασμάνης Γεώργιος, Κόνσολας Εμμανουήλ (Μάνος), Κούβελας Δημήτριος, Κουμουτσάκος Γεώργιος, Κουτσούμπας Ανδρέας, Κυρανάκης Κωνσταντίνος, Μάνη-Παπαδημητρίου Άννα, Μπούγας Ιωάννης, Παππάς Ιωάννης, Πάτσης Ανδρέας, Τσαβδαρίδης Λάζαρος, Τσιγκρής Άγγελος, Υψηλάντης Βασίλειος-Νικόλαος, Αγαθοπούλου Ειρήνη-Ελένη, Ζαχαριάδης Κωνσταντίνος, Καλαματιανός Διονύσιος-Χαράλαμπος, Ξανθόπουλος Θεόφιλος, Παπαηλιού Γεώργιος, Πολάκης Παύλος, Πούλου Παναγιού (Γιώτα), Ραγκούσης Ιωάννης, Χατζηγιαννάκης Μιλτιάδης, Γιαννακοπούλου Κωνσταντίνα (Νάντια), Λιακούλη Ευαγγελία, Κομνηνάκα Μαρία, Χήτας Κωνσταντίνος, Αδαμοπούλου Αγγελική και Μπακαδήμα Φωτεινή.

**ΑΝΝΑ-ΜΑΝΗ ΠΑΠΑΔΗΜΗΤΡΙΟΥ (Αντιπρόεδρος της Επιτροπής):** Κύριε Υπουργέ, κυρίες και κύριοι συνάδελφοι, κυρίες και κύριοι εκπρόσωποι των φορέων, καλημέρα σας.

Αρχίζει η συνεδρίαση της Διαρκούς Επιτροπής Δημόσιας Διοίκησης, Δημόσιας Τάξης και Δικαιοσύνης, με θέμα ημερήσιας διάταξης τη συνέχιση της επεξεργασίας και εξέτασης του σχεδίου νόμου του Υπουργείου Εσωτερικών με τίτλο «Οργανικός Νόμος του  Ελεγκτικού  Συνεδρίου και άλλες συναφείς ρυθμίσεις».

Είναι η δεύτερη συνεδρίαση, στην οποία θα πραγματοποιηθεί η ακρόαση των εξωκοινοβουλευτικών προσώπων. Να σας γνωστοποιήσω ότι δεν θα προσέλθουν στη συνεδρίαση οι εξής φορείς: η Τράπεζα της Ελλάδος και η Ένωση Δικαστών και Εισαγγελέων.

Θα καλέσουμε πρώτο να τοποθετηθεί τον κ. Δημήτριο Βερβεσό, τον Πρόεδρο της Ολομέλειας των Δικηγορικών Συλλόγων Ελλάδας. Κύριε Πρόεδρε, καλημέρα. Έχετε το λόγο για 5 λεπτά.

**ΔΗΜΗΤΡΙΟΣ ΒΕΡΒΕΣΟΣ** (**Πρόεδρος της Ολομέλειας των Δικηγορικών Συλλόγων Ελλάδος):** Καλημέρα σας. Κυρία Πρόεδρε, κύριοι βουλευτές, θα αναφερθώ ειδικότερα στο άρθρο 9 του υπό ψήφιση νομοσχεδίου το οποίο αφορά όχι μόνο τους Δικηγορικούς Συλλόγους της χώρας, αφορά και τα λοιπά Νομικά Πρόσωπα Δημοσίου Δικαίου διεθνούς χαρακτήρα στα οποία επιχειρείται πρώτον, να επέλθει κατασταλτικός έλεγχος του Ελεγκτικού Συνεδρίου στην οικονομική διαχείριση των πόρων τους, κατά προφανή παράβαση του άρθρου 12 του Συντάγματος. Δηλαδή, κατά προφανή ανεπίτρεπτο έλεγχο στα οικονομικά των Νομικών Προσώπων Δημοσίου Δικαίου διεθνούς χαρακτήρα.

Όλοι οι επαγγελματικοί σύλλογοι είναι οργανωμένοι σε βάση σωματειακή στο πεδίο διαχείρισης της περιουσίας τους και σε βάση Νομικού Προσώπου Δημοσίου Δικαίου ως προς τις εκτελεστικές αρμοδιότητες που τους δίνει ο νόμος, για τον έλεγχο της εγγραφής και της διαγραφής των μελών τους και της υπηρεσιακής τους μεταβολής.

Όσον αφορά την περιουσιακή τους διαχείριση, πρόσληψη προσωπικού, διαχείριση περιουσίας, δεν αποτελούν φορείς της γενικής Κυβέρνησης. Οι Δικηγορικοί Σύλλογοι έχουν εξαιρεθεί ειδικότερα με το άρθρο 89 του πρόσφατου Κώδικα Δικηγόρων του 2013, από τους φορείς της γενικής Κυβέρνησης. Με πλειάδα δικαστικών αποφάσεων του Αρείου Πάγου και του Συμβουλίου της Επικρατείας έχει κριθεί ότι δεν αποτελούν Νομικά Πρόσωπα Δημοσίου Δικαίου κατά την άσκηση της διαχειριστικής τους λειτουργίας.

Όσον αφορά τα εσωτερικά τους θέματα, ελέγχονται από τις Γενικές τους Συνελεύσεις και ελέγχονται με τη γενική νομοθεσία, όπως ελέγχονται γενικόλογα τα λοιπά σωματειακής μορφής Νομικά Πρόσωπα της ιδιωτικής οικονομίας. Δεν έχουν, λοιπόν, δημόσιους πόρους. Οι μόνοι πόροι τους είναι οι συνδρομές των μελών τους και δεν είναι δυνατόν να θεωρηθούν οι συνδρομές των μελών τους δημόσιους πόρους εν τοι ευρεία έννοια, γιατί δεν προέρχονται από τον Κρατικό Προϋπολογισμό, δεν προέρχονται από κοινοτικούς πόρους, δεν προέρχονται από τη γενική Κυβέρνηση. Ό,τι προέρχεται από την κρατική επιχορήγηση, δεν έχουμε αντίρρηση να υπόκειται σε έλεγχο από το Ελεγκτικό Συνέδριο. Αλλά οι συνδρομές των μελών και όποιοι πόροι προέρχονται από τα μέλη τους, δεν μπορούν να αποτελέσουν δημόσιο πόρο και δεν μπορούν να αποτελέσουν καταστατικό έλεγχο του Ελεγκτικού Συνεδρίου στη διαχείριση των ιδιωτικών αυτών πόρων τους.

Με αυτήν την έννοια, θα μπορούσαμε να έχουμε ανεπίτρεπτο έλεγχο σε μια σωματειακή μορφή. Δεν είναι ανεξέλεγκτα όλα αυτά τα Νομικά Πρόσωπα. Ελέγχονται και από τον εσωτερικό τους έλεγχο. Όλοι οι σύλλογοι είναι υποχρεωμένοι να τηρούν εσωτερικούς ελέγχους από ορκωτούς ελεγκτές. Το ίδιο συμβαίνει και με όλους τους Δικηγορικούς Συλλόγους. Όπως, επίσης, αυτοί που ελέγχονται, ελέγχονται κανονικά από την ελληνική νομοθεσία.

Επίσης, μια διευρυμένη ερμηνεία ότι επειδή παρακρατούν και αποδίδουν ΕΦΚΑ και φόρο στο ελληνικό δημόσιο από τα γραμμάτια προείσπραξης της δικηγορικής αμοιβής από εισφορές τρίτων, θα διεύρυνε ανεπίτρεπτα το πεδίο ελέγχου του Ελεγκτικού Συνεδρίου. Με αυτή την έννοια, και κάθε αστική εταιρεία ή κάθε ανώνυμη εταιρεία η οποία παρακρατά τις ασφαλιστικές εισφορές των εργαζομένων ή παρακρατά ΦΠΑ και αποδίδει φόρο μισθωτών υπηρεσιών, θα έπρεπε να αποτελεί δημόσιο πόρο αυτός ο πόρος της και να ελέγχεται από το Ελεγκτικό Συνέδριο. Ελέγχεται στα πλαίσια της άσκησης του γενικού δημοσίου λογιστικού από το δημόσιο, από τον ΕΦΚΑ, οι οποίοι μπορούν να προβούν σε καταλογιστικές πράξεις ή σε ποινικές διώξεις σε τυχόν περίπτωση διάπραξης ποινικών αδικημάτων.

Άρα, λοιπόν, ο έλεγχος του Ελεγκτικού Συνεδρίου για Νομικά Πρόσωπα Δημοσίου Δικαίου και δη τους Δικηγορικούς Συλλόγους, οι οποίοι εξαιρούνται της γενικής Κυβέρνησης, τα έσοδα τον οποίων στη μεγάλη πλειοψηφία τους, το 90-99%, και στην πλειοψηφία τους στην περιφέρεια, 100%, είναι από εισροές των μελών τους, αυτό δεν μπορεί να διευρύνει την έννοια του δημοσίου πόρου, διότι στην ουσία θα υπεισέλθει ένας κατασταλτικός έλεγχος από πόρους που έρχονται από ιδιώτες από το Ελεγκτικό Συνέδριο, το οποίο ελέγχει μόνο φορείς της γενικής Κυβερνήσεως, ελέγχει Νομικά Πρόσωπα Ιδιωτικού Δικαίου τα οποία είναι στη γενική Κυβέρνηση και τα οποία διαχειρίζονται δημόσιους και κρατικούς πόρους.

Εμείς, όπως είπα και επανέλαβα, αντίρρηση δεν έχουμε στο να ελέγχονται οι πόροι οι οποίοι προέρχονται από τον Κρατικό Προϋπολογισμό, αν έχουμε, ή από Κοινοτικά Προγράμματα. Ήδη γι’ αυτά ελεγχόμαστε, όπως ξέρετε, από τα αντίστοιχα ευρωπαϊκά όργανα, όπως όλοι οι φορείς οι οποίοι λαμβάνουμε Κοινοτικές επιχορηγήσεις.

Θεωρούμε, λοιπόν, ανεπίτρεπτο έλεγχο στην εσωτερική μας δουλειά, παρέμβαση στη λειτουργία των Νομικών Προσώπων Δημοσίου Δικαίου διεθνούς χαρακτήρα και αντίθεση με την πάγια νομολογία του Αρείου Πάγου. Έχω δώσει όλες τις αποφάσεις και του Αρείου Πάγου και του Συμβουλίου της Επικρατείας και του προσφάτως Διοικητικού Εφετείου Αθηνών, για τον Φαρμακευτικό Σύλλογο, - νομίζω θα το αναφέρουν και οι εκπρόσωποι των φαρμακοποιών – που λένε ότι μέχρι σήμερα, όλες οι αποφάσεις των δικαστηρίων, έχουν κρίνει ότι κατά τη διαχείριση των οικονομικών θεμάτων των Δικηγορικών Συλλόγων της χώρας και των Νομικών Προσώπων Δημοσίου Δικαίου αρμόδια είναι τα εσωτερικά όργανα, τόσο για τις προσλήψεις προσωπικού όσο και για την εν γένει οικονομική πολιτική.

Αν η Κυβέρνηση ενστερνιστεί την εισήγηση την οποία κάνει στο συγκεκριμένο νομοσχέδιο στην ουσία θέλει να ελέγξει τα νομικά πρόσωπα θέλει να μπει «από την πίσω πόρτα» η διαχείριση των εσωτερικών χρημάτων, θέλει να παραβεί ανεπίτρεπτα το άρθρο 12 του Συντάγματος, γιατί όταν ένα νομικό πρόσωπο όταν λειτουργεί με τη μορφή του σωματειακού χαρακτήρα του, δηλαδή, λειτουργεί ως σωματείο του Αστικού Κώδικα, εκεί δεν επιτρέπεται ο έλεγχος και η παρέμβαση του Κράτους ή του Ελεγκτικού Συνεδρίου ούτε προληπτικός ούτε κατασταλτικός.

Επίσης, μας δημιουργεί εντύπωση η διαφοροποίηση μεταξύ του ελέγχου που ασκεί το Ελεγκτικό Συνέδριο στους πόρους των νομικών προσώπων δημοσίου δικαίου διεθνούς χαρακτήρα, δηλαδή τους επαγγελματικούς φορείς, όταν μιλάει για «αντικανονική διαχείριση των πόρων». Τι θα πει «αντικανονική»; Δεν λέει «παράνομη» δεν λέει «καταχρηστική», δεν λέει μια άλλη φράση, λέει τη λέξη «αντικανονική».

Όταν στο επόμενο άρθρο μιλάει για τον έλεγχο των οικονομικών της Εκκλησίας της Ελλάδος, ομιλεί με τη λέξη «καταχρηστική». Δηλαδή, η Εκκλησία της Ελλάδος θα ελέγχεται για την «καταχρηστική» διαχείριση των πόρων, ενώ τα Νομικά Πρόσωπα Δημοσίου Δικαίου θα ελέγχονται για την «αντικανονική» διαχείριση. Δηλαδή δύο μέτρα και δύο σταθμά, όταν έχουμε το ίδιο νομικό καθεστώς. Δηλαδή, Νομικά Πρόσωπα Δημοσίου Δικαίου τα οποία ενεργούν διεθνούς χαρακτήρα.

Πολλώ μάλλον που η Εκκλησία της Ελλάδας παίρνει χρήματα από το Κράτος, αφού η μισθοδοσία των ιερέων είναι από τον κρατικό προϋπολογισμό. Αντίθετα, τα νομικά πρόσωπα δημοσίου δικαίου διεθνούς χαρακτήρα, όπως και οι δικηγορικοί σύλλογοι δεν παίρνουν κρατικούς πόρους, δεν πληρώνεται η μισθοδοσία του προσωπικού τους, όλοι η οικονομική τους διαχείριση του προσωπικού και των μελών γίνεται από πόρους των μελών τους και ξαναλέω η διεύρυνση και ο χαρακτηρισμός ως δημόσιων πόρων των εισφορών των μελών αποτελεί μια ανεπίτρεπτη διεύρυνση του όρου «δημόσιος πόρος», για να μπορέσει, να ειπησέλθει ο έλεγχος του Ελεγκτικού Συνεδρίου στην λειτουργία των Νομικών Προσώπων Δημοσίου Δικαίου και των Δικηγορικών Συλλόγων οι οποίοι δεν αποτελούν - όπως είπα - φορείς της Γενικής Κυβέρνησης, έχουν εξαιρεθεί ρητώς με το άρθρο 89 του Κώδικα Δικηγόρων και πρόσφατα με τροπολογία του 2018.

Άρα, λοιπόν, νομίζω ότι δεν υπάρχει κανένας λόγος να περάσει αυτή η διάταξη και να ισχύσει. Θέλουμε να ελεγχόμεθα μόνο όταν έχουμε κρατικούς πόρους από τον κρατικό προϋπολογισμό ή από κοινοτικά κονδύλια και σε καμία περίπτωση διανοούμεθα ότι μπορεί, να ελέγξει το Ελεγκτικό Συνέδριο την διαχείριση των οικονομικών τα οποία θα τα κάνουν οι γενικές μας συνελεύσεις, τα διοικητικά μας συμβούλια, η Πολιτική Δικαιοσύνη, η Ποινική Δικαιοσύνη και ακόμα και το Δημόσιο με καταλογισμό, όταν έχουμε διαχείριση πόρων από τον ΕΦΚΑ ή από το κρατικό προϋπολογισμό.

Ζητάμε από την Κυβέρνηση, άμεσα, να αποσύρει αυτή την διάταξη. Θεωρούμε ανεπίτρεπτη παρέμβαση στην οικονομική διαχείριση και στην λειτουργία σωματειακής μορφής των νομικών προσώπων αυτών. Θα θεωρήσουμε ότι αυτό το πράγμα αποτελεί ανεπίτρεπτη παρέμβαση στην εσωτερική μας λειτουργία και έλεγχο της Κυβερνήσεως διαμέσου του Ελεγκτικού Συνεδρίου της οικονομικής μας διαχειρίσεως και της ελευθερίας διαχείρισης των πόρων μας. Ευχαριστώ πολύ.

**ΑΝΝΑ ΜΑΝΗ – ΠΑΠΑΔΗΜΗΤΡΙΟΥ (Αντιπρόεδρος της Επιτροπής):** Συνεχίζουμε με τον κ. Θεόδωρο Κόλλια, Πρόεδρο του Συλλόγου Υπαλλήλων του Ελεγκτικού Συνεδρίου.

Κύριε Κόλλια, καλημέρα. Να πω στις κυρίες και στους κύριους συναδέλφους ότι έχουν δηλώσει, εάν τυχόν θέλουν, να συμπληρώσουν κάτι η κυρία Τσερνοτοπούλου, η Γενική Γραμματέας του Συλλόγου Υπαλλήλων του Ελεγκτικού Συνεδρίου και ο κ. Μαμουνάκης. Θα μιλήσουν σε περίπτωση, που θέλουν, να συμπληρώσουν κάτι, διαφορετικά θα τοποθετηθείτε μόνο εσείς, κ. Κόλλια. Έχετε τον λόγο για 5 λεπτά.

**ΘΕΟΔΩΡΟΣ ΚΟΛΛΙΑΣ (Πρόεδρος του Διοικητικού Συμβουλίου του Συλλόγου Υπαλλήλων του Ελεγκτικού Συνεδρίου):** Καλημέρα, κυρία Πρόεδρε.

Το σημερινό νομοσχέδιο αποτελεί τη βάση για τον εκσυγχρονισμό του Ελεγκτικού Συνεδρίου. Η αλήθεια είναι ότι όλα τα προηγούμενα χρόνια έγιναν κάποια βήματα για τον εκσυγχρονισμό αυτόν, όμως, τα βήματα αυτά δεν ήταν γρήγορα. Καθυστερήσαμε πάρα πολύ.

Σήμερα, λοιπόν, μας δίνεται μια μεγάλη ευκαιρία, προκειμένου το Ελεγκτικό Συνέδριο να επιτελέσει τον ρόλο για τον οποίον η Πολιτεία έχει εναποθέσει ελπίδες, προκειμένου να γίνεται η σωστή διαχείριση των οικονομικών του κράτους.

Θα σταθώ στο γεγονός ότι σύμφωνα με το άρθρο 27 δίνεται μια πολύ μεγάλη δυνατότητα ελέγχου σε σημεία τα οποία το ελεγκτικό συνέδριο ουδέποτε είχε ασχοληθεί. Όπως αυτό αφορά την πορεία εξέλιξης του δημοσίου χρέους, αλλά και της συνταξιοδοτικής δαπάνης. Είναι πάρα πολύ σημαντικά, διότι ήταν θέματα τα οποία είχαν απασχολήσει την ελληνική κοινωνία όλα τα προηγούμενα χρόνια με την κρίση.

Ένα είναι αυτό και το δεύτερο η Πολιτεία σύμφωνα με το σημερινό νομοσχέδιο, που αφορά στον οργανικό νόμο του Ελεγκτικού Συνεδρίου, δίνει μια πολύ μεγάλη δυνατότητα στους υπαλλήλους του Ελεγκτικού Συνεδρίου σύμφωνα με το άρθρο 179 για την αποζημίωση των υπαλλήλων του Ελεγκτικού Συνεδρίου σε ελέγχους, αλλά και την αναγνώρισή τους ως εξωτερικούς ελεγκτές του Ελληνικού Δημοσίου με την πιστοποίησή τους μέσω της Εθνικής Σχολής Δημόσιας Διοίκησης. Ήταν ένα πάγιο αίτημα το οποίο είχαμε και σήμερα, έρχεται αυτό να ικανοποιηθεί.

Εκεί που θα δώσουμε μια ιδιαίτερη σημασία είναι στις οργανικές θέσεις των δικαστικών υπαλλήλων. Όπως ξέρετε, οι οργανικές θέσεις του Ελεγκτικού Συνεδρίου ήταν 1.084 και φυσικά, είναι λογικό οι θέσεις των Υ.Ε. ή των Δ.Ε. να μειωθούν, διότι ουδέποτε θα μπορούσαν αυτές να πληρωθούν. Όμως, θα θέλαμε τις θέσεις αυτές των Δ.Ε. που μειώνονται, προκειμένου να δημιουργηθούν οι περισσότερες θέσεις Γενικών Συντονιστών, για τις οποίες είμαστε απολύτως σύμφωνοι, να γίνουν θέσεις Π.Ε. και Τ.Ε.. Η δικιά μας η θέση είναι ότι, τουλάχιστον, 60 με 70 από αυτές τις θέσεις θα πρέπει, να μετατραπούν σε θέσεις Π.Ε. και Τ.Ε..

Ξέρετε, το Ελεγκτικό Συνέδριο έχει ένα πολύ μεγάλο ατού. Έχει πολύ καλούς υπαλλήλους και οι περισσότεροι εξ αυτών είναι υπάλληλοι με μεταπτυχιακούς τίτλους σπουδών. Είναι ευχής έργον, που τους έχουμε. Αυτό, λοιπόν, που θέλουμε, να σας πούμε είναι ότι αυτοί οι υπάλληλοι ανέλαβαν δύσκολο έργο τα προηγούμενα χρόνια. Ένα από αυτά, το οποίο μπορώ, να σας πω αυτή τη στιγμή, είναι η δυνατότητα την οποία είχε, να ελέγξει το Δημόσιο τις δαπάνες, τις οποίες έπρεπε, να κάνει.

Ένα άλλο που είναι πάρα πολύ σημαντικό έργο ήταν οι ληξιπρόθεσμες δαπάνες του Δημοσίου, ένα έργο τεράστιο. Στην αρχή όλοι αμφισβητούσαν, αν θα μπορούσαν οι υπάλληλοι του Ελεγκτικού Συνεδρίου να βγάλουν αυτό το έργο και όχι μόνον το έβγαλαν, το έβγαλαν πάρα πολύ καλά, σε πάρα πολύ σημαντικό μικρό χρόνο, με πάρα πολύ μεγάλα και καλά αποτελέσματα για την Εθνική Οικονομία και αυτό το ξέρετε πάρα πολύ καλά όλοι εσείς που είσαστε στην Βουλή.

Όμως, για να γίνουν όλα αυτά τα οποία σήμερα έρχεται το Ελεγκτικό Συνέδριο να πράξει, είναι αναγκαία και ικανή συνθήκη να υπάρξει καινούργια στελέχωση του Ελεγκτικού Συνεδρίου από «νέο αίμα». Πρέπει να γίνει, λοιπόν, ένας δημόσιος διαγωνισμός να προσληφθούν, τουλάχιστον, 140 νέοι άνθρωποι οι οποίοι θα βοηθήσουν και θα στελεχώσουν τις υπηρεσίες του Ελεγκτικού Συνεδρίου σε όλη την επικράτεια. Αυτό μπορεί να γίνει μόνο μέσω ενός δημόσιου διαγωνισμού και στο μεσοδιάστημα, μέχρι να ολοκληρωθεί αυτό το εγχείρημα πρέπει οπωσδήποτε να ξεκινήσουν οι μετατάξεις και επιπλέον, πρέπει να μας δοθεί η δυνατότητα να παίρνουμε κόσμο από την Εθνική Σχολή Δημόσιας Διοίκησης που μέχρι τώρα, αυτή η προσπάθεια για να στελεχωθούμε από την Σχολή Δημόσιας Διοίκησης δεν είχε αποτελέσματα και αυτό πρέπει να ξεκινήσει.

Το δεύτερο και που είναι πάρα πολύ σημαντικό είναι ότι θα πρέπει να ολοκληρωθεί το ΟΠΣ του Ελεγκτικού Συνέδριου, το πληροφοριακό σύστημα. Γνωρίζουμε ότι έχει μπει στο ΕΣΠΑ, οι διαδικασίες πρέπει να επιταχυνθούν διότι, είναι αδιανόητο να μπορούν να γίνουν όλοι αυτοί οι έλεγχοι τους οποίους το Ελεγκτικό Συνέδριο σήμερα, έρχεται να επιτελέσει χωρίς να έχουμε καινούργιο ολοκληρωμένο πληροφοριακό σύστημα.

Το τρίτο το οποίο θα πρέπει να θέσουμε, κυρία Πρόεδρε, είναι όπως προείπα, οι υπάλληλοι του Ελεγκτικού Συνεδρίου είναι άνθρωποι οι οποίοι έχουν πάρα πολύ υψηλά τυπικά και ουσιαστικά προσόντα. Ζητάμε, λοιπόν, δεν είναι της στιγμής, διότι πέρασαν τα 10 χρόνια της κρίσης και ο ενάμιση περίπου χρόνος της πανδημίας- ότι πρέπει αυτοί οι υπάλληλοι να ενταχθούν σε ένα ειδικό μισθολόγιο- διότι είναι αδιανόητο, όλοι αυτοί οι άνθρωποι, οι οποίοι θα κληθούν να φέρουν σε πέρας ένα τεράστιο έργο, να αμείβονται με μέσο όρο τα 1.200 ευρώ, οπότε ένα ειδικό μισθολόγιο, με πραγματική αύξηση των αποδοχών των υπαλλήλων του Ελεγκτικού Συνεδρίου πρέπει να γίνει πράξη.

Αυτό είχα να σας πω εγώ, σας ευχαριστώ πολύ.

**ΑΝΝΑ ΜΑΝΗ-ΠΑΠΑΔΗΜΗΤΡΙΟΥ (Αντιπρόεδρος της Επιτροπής):** Σας ευχαριστούμε πολύ, θα συνεχίσουμε με τον Ιατρικό Σύλλογο Αθηνών και το λόγο έχει ο πρόεδρός του, ο κ. Γιώργος Πατούλης.

**ΓΕΩΡΓΙΟΣ ΠΑΤΟΥΛΗΣ (Πρόεδρος του Ιατρικού Συλλόγου Αθηνών):** Καλημέρα σας και σας ευχαριστώ πάρα πολύ.

Να πω ότι ο Ιατρικός Σύλλογος Αθηνών είναι, προφανώς, ο μεγαλύτερος ιατρικός σύλλογος της χώρας και για το θέμα το οποίο συζητάμε, έχει να πει περίπου αυτά που ακούστηκαν και από τον Δικηγορικό Σύλλογο Αθηνών. Εμείς, σε αυτό το επίπεδο τουλάχιστον της δικής μας διατύπωσης, έχουμε να κάνουμε τις εξής παρατηρήσεις. Αφενός οι ιατρικοί σύλλογοι είναι Νομικά Πρόσωπα σωματειακού χαρακτήρα- Νομικό Πρόσωπο Δημοσίου Δικαίου- και απολαμβάνουν οικονομικής και πλήρους διοικητικής αυτοτέλειας. Οι ιατρικοί σύλλογοι δεν επιχορηγούνται από τον κρατικό Προϋπολογισμό, δεν έχουν κοινωνικούς πόρους, δεν δανειοδοτούνται από την εγγύηση του Δημοσίου, δεν λαμβάνουν κανενός είδους πόρους από το κράτος ή άλλο δημόσιο Φορέα, δεν ανήκουν και δεν συγκαταλέγονται στους Φορείς της Γενικής Κυβερνήσεως, τα έσοδα τους, δηλαδή, εκπορεύονται από τα μέλη τους και υπό αυτή την έννοια, η διάθεση των πόρων αυτών και εν γένει η οικονομική διαχείριση, ανήκει αποκλειστικά στη διοίκηση των Νομικών Προσώπων Δημοσίου Δικαίου και οι ενέργειες ελέγχονται από τη γενική συνέλευση των μελών. Είναι εντελώς αίολη, αόριστη και ατυχής και περισσότερο απ’ όλα, κατά την άποψή μας, δεν πρέπει να υπάρχει αναφορά σε πιθανολογούμενη περίπτωση αντικανονικής διαχείρισης των πόρων αυτών.

Ποιος και με ποια κριτήρια θα κρίνει, ότι μία διαχείριση δεν έχει κανονικότητα, όταν ο ν.4512/2018 σαφώς ορίζει, ότι η διαχείριση ανήκει στο διοικητικό συμβούλιο, η κανονικότητα ελέγχεται από την εκτελεστική επιτροπή και σε κάθε περίπτωση, από τη γενική συνέλευση των μελών;

Υπό αυτήν την έννοια θεωρούμε, ότι θα πρέπει οι επαγγελματικοί σύλλογοι, προδήλως να αποκλειστούν από την προτεινόμενη διάταξη, σύμφωνα με την οποία, οι ιατρικοί-οδοντιατρικοί σύλλογοι, ο Πανελλήνιος Ιατρικός Σύλλογος, η Ελληνική Οδοντιατρική Ομοσπονδία που εξαιρούνται από αυτήν την εφαρμογή του συνόλου από τον ν.496/1974, όπως ισχύει σήμερα, ότι είναι Νομικά Πρόσωπα Δημοσίου Δικαίου και έχουν ίδια περιουσία και υπόκεινται στις διατάξεις του Κοινού Δικαίου, ως προς την απόκτηση των δικαιωμάτων και την ανάλογη υποχρέωσή τους και την εν γένει διαχείριση τους.

Θεωρούμε, λοιπόν, ότι θα πρέπει οι ιατρικοί σύλλογοι να εξαιρεθούν από τη διάταξη του ελέγχου, η οποία προωθείται από το νομοσχέδιο σας και θεωρούμε, ότι οι διάταξη του νομοσχεδίου που συζητείται στη Βουλή και με την οποία επιχειρείται η υποχρεωτική υπαγωγή των Νομικών Προσώπων Δημοσίου Δικαίου διεθνούς χαρακτήρα, όπως είναι οι ιατρικοί σύλλογοι, στην ελεγκτική αρμοδιότητα του Ελεγκτικού Συνεδρίου, με το επιχείρημα ότι οι εισφορές των μελών τους είναι υποχρεωτικές και για το λόγο αυτό συνιστούν δημόσιο πόρο, άρα είμαστε αντίθετοι από την εισαγωγή των Νομικών Προσώπων σε μια τέτοια διάταξη.

Σας ευχαριστώ.

**ΑΝΝΑ ΜΑΝΗ-ΠΑΠΑΔΗΜΗΤΡΙΟΥ (Αντιπρόεδρος της Επιτροπής):** Σας ευχαριστούμε και εμείς, κύριε Πατούλη, το λόγο έχει τώρα η κυρία Θεοδώρα Αλεξίου, δικηγόρος της Κεντρικής Ένωσης Δήμων Ελλάδας.

**ΘΕΟΔΩΡΑ ΑΛΕΞΙΟΥ (Εκπρόσωπος της Κεντρικής Ένωσης Δήμων Ελλάδος):** Σας ευχαριστώ πολύ, κυρία Πρόεδρε.

Καταρχάς, θα στείλουμε ολοκληρωμένο κείμενο με τις παρατηρήσεις μας επί των διατάξεων που αφορούν τον έλεγχο στους ΟΤΑ, θέλουμε απλώς να κάνουμε μία γενική παρατήρηση σχετικά με την κατάργηση του άρθρου 37 του ν.3801/2009 και την αντικατάστασή του με το άρθρο 166 του νομοσχεδίου, που αφορά στη δυνατότητα μείωσης του καταλογιζόμενου ποσού, το οποίο το θεωρούμε αρκετά γενικό, με περιθώρια ελέγχου, ως προς τη δυνατότητα της μείωσης του καταλογιζόμενου ποσού και θα ζητούσαμε την επαναφορά των διατάξεων του άρθρου 37 του ν.3801/2009. Αυτό ως γενική παρατήρηση και οι υπόλοιπες θα σας σταλούν εγγράφως. Σας ευχαριστώ πολύ.

**ΑΝΝΑ ΜΑΝΗ-ΠΑΠΑΔΗΜΗΤΡΙΟΥ (Αντιπρόεδρος της Επιτροπής):** Και εμείς σας ευχαριστούμε κυρία Αλεξίου και θα συνεχίζουμε με τον εκπρόσωπο της Ένωσης Ελλήνων Δημοσιολόγων, τον κύριο Δημήτριο Φινοκαλιώτη.

**ΔΗΜΗΤΡΙΟΣ ΦΙΝΟΚΑΛΙΩΤΗΣ (Εκπρόσωπος της Ένωσης Ελλήνων Δημοσιολόγων)**: Καλημέρα κυρία Πρόεδρε. Ευχαριστώ πολύ. Εκ μέρους της Ένωσης Ελλήνων Δημοσιολόγων και του Προέδρου μας του κυρίου Βασιλείου Τζέμου, ο οποίος είχε ανειλημμένες υποχρεώσεις και δεν μπορούσε να είναι σήμερα εδώ, θέλουμε να ευχαριστήσουμε την Διαρκή Επιτροπή Δημόσιας Τάξης και Δικαιοσύνης που μας έδωσε άλλη μια φορά την ευκαιρία να συμμετέχουμε σε αυτή τη νομοθετική διαδικασία.

Να συγχαρούμε καταρχάς για την γενική κατάσταση του νομοσχεδίου, το οποίο θεωρούμε ότι κινείται σε πολύ σωστά βήματα εκσυγχρονίζοντας σε μεγάλο βαθμό τις διαδικασίες των ελέγχων που συνδέονται με κάτι το οποίο είναι πολύ σημαντικό και το αντιληφθήκαμε όλοι την τελευταία δεκαετία στα χρόνια της δημοσιονομικής κρίσης, το δημόσιο χρήμα. Αυτό που έχει κληθεί από το Σύνταγμα το Ελεγκτικό Συνέδριο να προστατεύσει.

Παρατηρούμε μία προσαρμογή εννοιών οι οποίες είχαν διαμορφωθεί νομολογιακά και επί σειρά ετών όπως η κλασσική έννοια του δημοσιολόγου σε πιο σύγχρονες οικονομικές ανάγκες και συνθήκες. Αντίστοιχα και οι διαδικασίες των ελέγχων οι οποίες παλιά σχεδόν δεν περιγράφονταν στις σχετικές νομοθετικές διατάξεις τώρα, βλέπουμε εκτενείς αναφορές με γενικές αρχές οι οποίες έρχονται να δημιουργήσουν από την μία ένα προστατευτικό πλαίσιο για τον ελεγχόμενο και από την άλλη μια καλύτερη μέθοδο ελέγχου, προκειμένου να επιτευχθεί τυχόν απώλεια, δημοσίου χρήματος.

Στα θετικά τοποθετούμε και την πρόβλεψη για περιορισμό των καταλογισμών σε συνέχεια της εδώ και επτά με οκτώ χρόνια νομολογίας του Ελεγκτικού Συνεδρίου σχετικά με την εφαρμογή της αναλογικότητας. Βέβαια, έχει σημασία αυτό που ανέφερε η Νομική Σύμβουλος της Κεντρικής Ένωσης Δήμων ότι θα πρέπει κάπως να διευκρινιστούν οι προϋποθέσεις της εφαρμογής σχετικής μείωσης.

Θα ήθελα να κάνω και μια προσθήκη με όσα αναφέρθηκαν σχετικά με τον εκσυγχρονισμό των εννοιών. Συμφωνώ με τον Δικηγορικό Σύλλογο Αθηνών και τον κ. Βερβεσό, επειδή έχω και την ιδιότητα του μέλους του Δικηγορικού Συλλόγου Θεσσαλονίκης πως στα πλαίσια αυτού του εκσυγχρονισμού, ίσως θα έπρεπε να αντιληφθούμε κάπως διαφορετικά την έννοια του αναγκαίου προστατευόμενου δημοσίου χρήματος και να μην εντάξουμε σ’ αυτό τα νομικά πρόσωπα δημοσίου δικαίου τα οποία πραγματικά, δεν εντάσσονται και δεν χρηματοδοτούνται από τον κρατικό προϋπολογισμό.

Πέρα από τα σωστά νομικά επιχειρήματα που αναφέρθηκαν από τον Πρόεδρο του ΔΣΑ, θα ήθελα να προσθέσω και ένα ζήτημα αποτελεσματικότητας, το οποίο θα πρέπει να απασχολήσει το Ελεγκτικό Συνέδριο ότι θα είναι πιο κρίσιμο να συγκεντρωθούν οι έλεγχοι και να επικεντρωθούν στα θέματα εκεί που πραγματικά αφορούν χρήματα του κρατικού προϋπολογισμού και όχι να αναλωθούν σε νομικά πρόσωπα δημοσίου δικαίου, τα οποία ούτε ένα ευρώ δεν θα στερήσουν από τον κρατικό προϋπολογισμό.

Σε σχέση με κάποιες ειδικότερες παρατηρήσεις επί των διατάξεων, θεωρούμε ότι νομοτεχνικά και με βάση την αρχή της καλής νομοθέτησης, θα ήταν ίσως δόκιμο να υπάρξει κάποια αναπροσαρμογή των ρυθμίσεων του δημοσίου λογιστικού, διότι μπορεί να παρατηρηθεί μια αντίφαση σε κάποιες έννοιες μεταξύ τους 4270/14 και του υπό ψήφιση νομοσχεδίου. Παραδείγματος χάριν, στην έννοια του δημοσίου υπολόγου. Το είχαμε ξανά αναφέρει στο νομοσχέδιο επί της δικονομίας του Ελεγκτικού Συνεδρίου πως θα έπρεπε ίσως να εξεταστεί ακριβώς προς το σκοπό της διασφάλισης των συμφερόντων του Δημοσίου μια διαδικασία δέσμευσης περιουσίας ατόμων τα οποία ελέγχονται και υπάρχουν σοβαρές υπόνοιες.

Υπόνοιες ότι μπορεί να υπάρχουν ελλείμματα προς καταλογισμό. Έγινε με τον ν.4700/20 στην περίπτωση της αστικής ευθύνης των δημοσίων υπαλλήλων. Υπάρχει στο φορολογικό δίκαιο σε κάποιες περιπτώσεις φοροδιαφυγής. Ίσως θα έπρεπε να εξεταστεί και στις περιπτώσεις των ελλειμμάτων, διότι είναι χρονοβόρες οι διαδικασίες του ελέγχου. Μπορεί να κάνουν 3, 4, 5 χρόνια. Έχω τύχει και 18 χρόνια, αλλά δεν αναφέρω το πιο τραβηγμένο παράδειγμα. Σε αυτό το διάστημα τα προς καταλογισμό πρόσωπα ενδέχεται να μπορέσουν να μεταβιβάσουν όλη την περιουσία τους. Οπότε στην ουσία, έχει γίνει μια διαδικασία η οποία δεν αποφέρει κάτι στο Δημόσιο.

Τέλος, θα θέλαμε να επισημάνουμε και σε σχέση με την δυνατότητα της ανάκλησης των καταλογιστικών πράξεων ότι πρότασή μας που υπήρχε κάπως αντίστοιχα και στο νομοσχέδιο για την δικονομία του Ελεγκτικού Συνεδρίου, θα ήταν στα πλαίσια της Ευρωπαϊκής Σύμβασης Δικαιωμάτων του Ανθρώπου το τεκμήριο αθωότητας και (……) θα έπρεπε να προβλεφθεί ρητά, ως όρος ανάκλησης των καταλογιστικών πράξεων η περίπτωση αμετάκλητης αθωωτικής απόφασης εφόσον φυσικά, ταυτίζονταν και υπάρχει σύνδεση μεταξύ των πραγματικών γεγονότων μεταξύ των δύο διαδικασιών.

Ούτως ή άλλως αυτό έχει ήδη σε κάποιο βαθμό νομολογηθεί από το Ελεγκτικό Συνέδριο με την 1483/19 Απόφαση της Ολομέλειας. Προς αυτή την κατεύθυνση κινείται και είναι πολύ κοντά στην πρόταση που είχαμε κάνει και σαν Ένωση Δημοσιολόγων για την δικονομία του Ελεγκτικού Συνεδρίου και η 636/21 Απόφαση του Συμβουλίου Επικρατείας όπου αναφέρεται και πάλι στο τεκμήριο αθωότητας (…) και στην δυνατότητα επανεξέτασης κάποιων πράξεων ή αποφάσεων δεδομένου ότι πρέπει να υπάρχει μια επίλυση μεταξύ των δύο διαφορετικών αυτών διαδικασιών. Σας ευχαριστώ πολύ.

**ΑΝΝΑ ΜΑΝΗ ΠΑΠΑΔΗΜΗΤΡΙΟΥ (Αντιπρόεδρος της Επιτροπής)**: Τον λόγο έχει ο κ. Ρούσκας.

**ΓΕΩΡΓΙΟΣ ΡΟΥΣΚΑΣ (Πρόεδρος του Συμβολαιογραφικού Συλλόγου Εφετείων Αθήνας - Πειραιώς - Αιγαίου και Δωδεκανήσων)**: Κυρία Πρόεδρε, ευχαριστούμε για την πρόσκληση. Επικουρικά σε αυτά που άκουσα από τον Πρόεδρο της Ολομέλειας των Δικηγορικών Συλλόγων και από τον Πρόεδρο του Ιατρικού Συλλόγου, θεωρώ ότι ακριβώς τα ίδια θα πουν και οι άλλες επαγγελματικές ενώσεις. Ο συμβολαιογραφικός σύλλογος έχει διοικητική και οικονομική αυτοτέλεια η οποία θεσπίστηκε με τον νόμο 4485/2017. Επιβεβαιώθηκε. Επιβεβαιώθηκε, λοιπόν ότι είμαστε σωματειακής μορφής και έχουμε την δική μας περιουσία. Οικονομική, διοικητική και διαχειριστική αυτοτέλεια. Δεν επιβαρύνουμε με οποιοδήποτε χρηματικό ποσό τον κρατικό προϋπολογισμό. Είμαστε αυτοχρηματοδοτούμενοι και επιβιώνουμε οικονομικά με τους δικούς μας πόρους.

Βλέπουμε, λοιπόν, υπάρχει η διάθεση και η πρόθεση να ελεγχθούμε για αυτά που αποτελούν αποκλειστικά τους δικούς μας πόρους και ιδιαίτερα, με την προσπάθεια ότι οι συνδρομές όπως και οι συνεισφορές οι οποίες προβλέπονται από ειδικούς νόμους εδώ και διακόσια χρόνια, να είναι αντικείμενο ελέγχου από το Ελεγκτικό Συνέδριο.

Θεωρούμε ότι δεν συντρέχει κανένας λόγος, δεν υπάρχει ουδεμία σκοπιμότητα, δεν υπάρχει ουδεμία ανάγκη να ασχοληθεί το Ελεγκτικό Συνέδριο με έναν οργανισμό ο οποίος διοικείται αυτοτελώς, με συγκεκριμένες διατάξεις. Ελεγχόμαστε από το Υπουργείο Δικαιοσύνης και είμαστε υπόλογοι, σύμφωνα με τις συγκεκριμένες διατάξεις.  Θεωρούμε απαράδεκτη την προσπάθεια αυτή. Ατυχέστατη η συγκεκριμένη ρύθμιση. Αυτονόητο είναι ότι θα πρέπει να ανακληθεί. Ευχαριστώ πολύ κυρία Πρόεδρε.

Στο σημείο αυτό έγινε η β΄ ανάγνωση του καταλόγου των μελών της Επιτροπής. Παρόντες ήταν οι Βουλευτές κ.κ. Αυγερινοπούλου Διονυσία – Θεοδώρα, Γιαννάκου Μαριορή (Μαριέττα), Γκιουλέκας Κωνσταντίνος, Δαβάκης Αθανάσιος, Ζεμπίλης Αθανάσιος, Θεοδωρικάκος (Τάκης) Παναγιώτης, Καππάτος Παναγής, Καραγκούνης Κωνσταντίνος, Καρασμάνης Γεώργιος, Κόνσολας Εμμανουήλ (Μάνος), Κούβελας Δημήτριος, Κουμουτσάκος Γεώργιος, Κουτσούμπας Ανδρέας, Κυρανάκης Κωνσταντίνος, Μάνη-Παπαδημητρίου ΄Αννα, Μπούγας Ιωάννης, Παππάς Ιωάννης, Πάτσης Ανδρέας, Τσαβδαρίδης Λάζαρος, Τσιγκρής ΄Αγγελος, Υψηλάντης Βασίλειος-Νικόλαος, Αγαθοπούλου Ειρήνη-Ελένη, Ζαχαριάδης Κωνσταντίνος, Καλαματιανός Διονύσιος-Χαράλαμπος, Ξανθόπουλος Θεόφιλος, Παπαηλιού Γεώργιος, Πολάκης Παύλος, Πούλου Παναγιού (Γιώτα), Ραγκούσης Ιωάννης, Χατζηγιαννάκης Μιλτιάδης, Γιαννακοπούλου Κωνσταντίνα (Νάντια), Καμίνης Γεώργιος, Λιακούλη Ευαγγελία, Κομνηνάκα Μαρία, Χήτας Κωνσταντίνος, Αδαμοπούλου Αγγελική, Μπακαδήμα Φωτεινή.

**ΑΝΝΑ ΜΑΝΗ ΠΑΠΑΔΗΜΗΤΡΙΟΥ (Αντιπρόεδρος της Επιτροπής)**: Συνεπώς, έχει ολοκληρωθεί ο κύκλος των τοποθετήσεων των εκπροσώπων των εξωκοινοβουλευτικών προσώπων. Θα δώσουμε τον λόγο στους Εισηγητές και Ειδικούς Αγορητές να υποβάλλουν ερωτήσεις προς τους εκπροσώπους των φορέων.

Τον λόγο έχει ο κ. Κούβελας.

**ΔΗΜΗΤΡΙΟΣ ΚΟΥΒΕΛΑΣ (Εισηγητής της Πλειοψηφίας):** Φάνηκε από τις τοποθετήσεις των εκπροσώπων, όσων τελικά, μπόρεσαν να συμμετάσχουν στη συνεδρίαση αυτή πως το νομοσχέδιο κινείται προς την σωστή κατεύθυνση. Θα σταθώ, όμως, στο ζήτημα που έθεσαν οι εκπρόσωποι των επιστημονικών συλλόγων οι οποίοι λειτουργούν ως νομικά πρόσωπα δημοσίου δικαίου.

Θα απευθύνω το ερώτημα στον αγαπητό Πρόεδρο της Ολομέλειας των Δικηγορικών Συλλόγων, τον Πρόεδρο του Δικηγορικού Συλλόγου Αθήνας, τον κύριο Δημήτρη Βερβεσό, ως συνάδελφος δικηγόρος και πολύ καλόπιστα για να διευκρινιστεί και στην Επιτροπή, αλλά να φωτίσουμε αυτό το σημείο το οποίο πρέπει να απασχολήσει και το υπουργείο που εισηγείται το σχέδιο νόμου, το Υπουργείου Δικαιοσύνης.

Αναφορικά, λοιπόν, με τον έλεγχο του Ελεγκτικού Συνεδρίου στα οικονομικά του δικηγορικού συλλόγου και ούτω καθεξής των λοιπών επιστημονικών συλλόγων υπάρχει, κύριε Πρόεδρε, όπως ξέρετε, η θέση, η εκτίμηση ότι οι εισφορές των δικηγόρων είναι υποχρεωτικές από τον νόμο.

Άρα, λοιπόν, κατά μία ερμηνεία θα μπορούσε να θεωρηθεί ότι αυτά είναι χρήματα τα οποία εισρέουν στο ταμείο του δικηγορικού συλλόγου και στη συνέχεια, είναι αντικείμενο διαχείρισης φυσικά, όπως περιγράψατε διαδικαστικά από τον σύλλογο, όμως, φτάνουν εκεί με την δυνατότητα που δίνει ο νόμος στον δικηγορικό σύλλογο αφενός, αφετέρου αναφερθήκατε και εσείς σε κάποιες ευκαιρίες χρηματοδότησης δράσεων μέσω κοινοτικών προγραμμάτων, δηλαδή χρημάτων τα οποία κατόπιν συμβάσεων και συμφωνιών, φτάνουν στον δικηγορικό σύλλογο και γίνονται αντικείμενο διαχείρισης από αυτόν.

Άρα, λοιπόν, το ερώτημα είναι εάν σε αυτές τις περιπτώσεις ή υπό την έννοια που χαρακτήρισαν τις εισφορές των συλλόγων υποχρεωτικές από τον νόμο άρα, ένα χρηματικό ποσόν το οποίο μπορεί να οφείλεται και σε επιταγές της Πολιτείας, εάν θα μπορούσε σ΄ αυτήν την περίπτωση να αποτελέσει αντικείμενο η διαχείριση αυτών των χρημάτων ελέγχου του Ελεγκτικού Συνεδρίου. Με τον ίδιο τρόπο, θα μπορούσαν βέβαια, να απαντήσουν και οι εκπρόσωποι των άλλων φορέων επιστημονικών, αλλά νομίζω ότι θα μας καλύψει όλους και δεν απευθύνω το ερώτημα στους υπόλοιπους, ο Πρόεδρος του Δικηγορικού Συλλόγου της Αθήνας και της Ολομέλειας. Δεν έχω άλλο ερώτημα. Σας ευχαριστώ πολύ.

**ΑΝΝΑ-ΜΑΝΗ ΠΑΠΑΔΗΜΑ (Αντιπρόεδρος της Επιτροπής):** Τον λόγο έχει ο κ. Ξανθόπουλος.

**ΘΕΟΦΙΛΟΣ ΞΑΝΘΟΠΟΥΛΟΣ (Εισηγητής της Μειοψηφίας):** Δεν έχω ερώτηση κυρία Πρόεδρε, νομίζω η ερώτηση έχει διατυπωθεί πολλαπλώς και από τους εισηγητές και από εκπροσώπους των συλλόγων σε ότι αφορά το άρθρο 9, αλλά και από τον Εισηγητή της Πλειοψηφίας και νομίζω είναι το σημείο αιχμής το οποίο θα πρέπει να διερευνήσει η Επιτροπή μας. Σας ευχαριστώ πολύ.

**ΑΝΝΑ ΜΑΝΗ ΠΑΠΑΔΗΜΑ (Αντιπρόεδρος της Επιτροπής):** Τον λόγο έχει η κυρία Γιαννακοπούλου.

**ΚΩΝΣΤΑΝΤΙΝΑ (ΝΑΝΤΙΑ) ΓΙΑΝΝΑΚΟΠΟΥΛΟΥ (Ειδική Αγορήτρια του Κινήματος Αλλαγής):** Δεν έχω κάποιο ερώτημα, κυρία Πρόεδρε. Νομίζω ήταν πάρα πολύ σαφείς και οι φορείς στην τοποθέτησή τους, άλλωστε για το μείζον ζήτημα το οποίο τέθηκε ως ερώτηση από τον Εισηγητή της Πλειοψηφίας εμείς είχαμε μία ξεκάθαρη τοποθέτηση, ήδη από χθες, από την συζήτηση επί της αρχής.

**ΑΝΝΑ ΜΑΝΗ ΠΑΠΑΔΗΜΑ (Αντιπρόεδρος της Επιτροπής):** Τον λόγο έχει η κυρία Κομνηνάκα.

**ΜΑΡΙΑ ΚΟΜΝΗΝΑΚΑ (Ειδική Αγορήτρια του Κ.Κ.Ε.):** Κυρία Πρόεδρε, έχω καλυφθεί. Δεν έχω κάποια ερώτηση.

**ΑΝΝΑ ΜΑΝΗ ΠΑΠΑΔΗΜΑ (Αντιπρόεδρος της Επιτροπής):** Τον λόγο έχει ο κ. Χήτας.

**ΚΩΝΣΤΑΝΤΙΝΟΣ ΧΗΤΑΣ (Ειδικός Αγορητής της Ελληνικής Λύσης):** Καλημέρα σε όλους. Ο εκπρόσωπος των υπαλλήλων του Ελεγκτικού θα μπορούσε να μας πει αν τεχνολογικά είναι έτοιμοι για όλους αυτούς τους ελέγχους. Το ένα ερώτημα είναι αυτό.

**ΑΝΝΑ ΜΑΝΗ ΠΑΠΑΔΗΜΑ (Αντιπρόεδρος της Επιτροπής):** Τον λόγο έχει η κυρία Μπακαδήμα.

**ΦΩΤΕΙΝΗ ΜΠΑΚΑΔΗΜΑ (Ειδική Αγορήτρια του ΜέΡΑ25):** Σας ευχαριστώ πολύ κυρία Πρόεδρε. Δύο πολύ σύντομες ερωτήσεις προς τον Πρόεδρο του Συλλόγου Υπαλλήλων του Ελεγκτικού Συνεδρίου. Η πρώτη αφορά την πρόβλεψη του άρθρου 16, για την δυνατότητα χρήσης εξωτερικών συνεργατών και θα ήθελα την γνώμη του για αυτό με δεδομένο μάλιστα ότι έχουμε μία απουσία προσλήψεων μέσω ΑΣΕΠ από το 2009 στο Ελεγκτικό Συνέδριο, με όλα τα προβλήματα που αυτή η απουσία προκαλεί στη στελέχωση του ανώτατου δημοσιονομικού δικαστηρίου της χώρας μας και τώρα, έχουμε μία πρόβλεψη όπως αυτή του άρθρου 16, του υπό συζήτηση νομοθετήματος.

Μία δεύτερη ερώτηση, που κουμπώνει αν θέλετε στο άρθρο 162. Έχουμε πρόσφατα περάσει πριν από ελάχιστους μήνες, το σχετικό νόμο που κατέστησε υποχρεωτικό τον εσωτερικό έλεγχο σε όλες τις υπηρεσίες του δημοσίου, σε όλους τους φορείς του, εν πολλοίς αντικαθιστώντας τον πρώτο προληπτικό έλεγχο. Θα ήθελα, λοιπόν, να τον ρωτήσω τι έχει συμβεί στο Ελεγκτικό Συνέδριο ως προς αυτή την κατεύθυνση. Στα υπόλοιπα θέματα έχω καλυφθεί από τους συναδέλφους. Ευχαριστώ.

**ΑΝΝΑ ΜΑΝΗ ΠΑΠΑΔΗΜΑ (Αντιπρόεδρος της Επιτροπής):** Εμείς σας ευχαριστούμε κυρία Μπακαδήμα. Τον λόγο έχει ο κ. Χατζηγιαννάκης.

**ΜΙΛΤΙΑΔΗΣ ΧΑΤΖΗΓΙΑΝΝΑΚΗΣ:** Ευχαριστώ κυρία Πρόεδρε. Έχω μόνο μία ερώτηση προς το Σύλλογο των Εργαζομένων του Ελεγκτικού Συνεδρίου. Αφενός, η πρώτη ερώτηση που έκανε η κυρία Μπακαδήμα και εγώ ήθελα να την θέσω και το δεύτερο κομμάτι ως προς αυτό που μας δήλωσε για τις οργανικές θέσεις, θεωρεί ότι οι οργανικές θέσεις έτσι όπως προβλέπονται στον οργανικό νόμο πρέπει να αυξηθούν, ή απλά να επανέλθουν οι προηγούμενες οργανικές θέσεις και απλά να αντικατασταθούν οι ΥΕ και ΔΕ από ΠΕ και ΤΕ; Πρέπει να υπάρξει και διαφοροποίηση, επομένως, ως προς τον αριθμό που προβλέπεται στο σημερινό νομοσχέδιο; Αυτό δεν κατάλαβα, ή να παραμείνει ίδιο και απλά να αλλάξουν σε ΠΕ και ΤΕ, οι υπάρχουσες ΥΕ και ΔΕ. Σας ευχαριστώ.

**ΑΝΝΑ ΜΑΝΗ ΠΑΠΑΔΗΜΑ (Αντιπρόεδρος της Επιτροπής):** Τον λόγο έχει ο κ. Βερβεσός.

**ΔΗΜΗΤΡΙΟΣ ΒΕΡΒΕΣΟΣ (Πρόεδρος της Ολομέλειας των Δικηγορικών Συλλόγων Ελλάδας):** Απαντώ, καταρχάς στο θέμα το οποίο έχει θέσει ο κ. Κούβελας και νομίζω και οι υπόλοιποι συνάδελφοι.

Αγαπητέ Δημήτρη Κούβελα και αγαπητέ κύριε βουλευτή, δεν θα αναφερθώ μόνον σε αυτά που εμείς λέμε, θα αναφερθώ σε τρεις αποφάσεις δικαστηρίων, ανωτάτων δικαστηρίων και για το ζήτημα το οποίο μας ρωτάτε. Κατ’ αρχάς, με βάση τον οργανικό νόμο του Ελεγκτικού Συνεδρίου η διαχείριση του δημοσίου χρήματος ορίζεται καθώς λέει ο νόμος 4129, αναφέρεται στις δαπάνες των νομικών προσώπων και στα έσοδα αυτών. Παρακάτω στο άρθρο 98, το Ελεγκτικό Συνέδριο, ελέγχει τις κρατικές δαπάνες, καθώς και τις δαπάνες των Οργανισμών Τοπικής Αυτοδιοίκησης που υπάγονται με ειδική διάταξη νόμου στο καθεστώς αυτών. Λέτε ότι θέλει ειδική διάταξη νόμου με βάση την οποία να υπάγεται στον έλεγχο του Ελεγκτικού Συνεδρίου και στον νόμο αυτό δεν υπάρχει ειδική διάταξη. Τουναντίον, με το άρθρο 89 εξαιρούνται από τους φορείς γενικής κυβέρνησης αυτού του είδους οι δικηγορικοί σύλλογοι και αυτού του είδους τα νομικά πρόσωπα.

Δεύτερον, σας θυμίζω στην κατεύθυνση αυτή κινείται η απόφαση του Ευρωπαϊκού Δικαστηρίου υποθέσεως Βάουτερς του 309 του ΄99 η οποία αναγνωρίζει την θεμελιώδη αρχή του δικηγορικού λειτουργήματος την ανεξαρτησία του εκτός του επαγγελματικού απορρήτου και την δυνατότητα αυτοδιάθεσης και λειτουργήματος.

Έχει αναγνωρίσει το ευρωπαϊκό δικαστήριο την προστασία και την ανεξαρτησία στην άσκηση του δικηγορικού επαγγέλματος χωρίς διακρίσεις και χωρίς παρεμβάσεις από αρχές ή το κράτος. Περαιτέρω, το Συμβούλιο της Ευρώπης υπογραμμίζει ότι οι Δικηγορικοί Σύλλογοι θα πρέπει να είναι αυτορυθμιζόμενοι, να έχουν αυτοτέλεια και να είναι ανεξάρτητη από τις αρχές και το κράτος. Δηλαδή, δεν μπορούμε να είμαστε σε μια ευρωπαϊκή δικαιοταξία και να την επικαλούμεθα μόνο όταν αυτή είναι σε βάρος των δικηγόρων και όχι όταν είναι υπέρ τους και των νομικών προσώπων δημοσίου δικαίου, όπως οι Δικηγορικοί Σύλλογοι.

Επίσης, σας θυμίζω ότι σύμφωνα με πρόσφατη απόφαση και επικαλούμαι του ΄21 απόφαση του Διοικητικού Εφετείου Πειραιώς και του Συμβουλίου Επικρατείας του 2018, την 2519 και την 1466 του ΄15 ότι υπάρχει παραβίαση του άρθρου 12 του Συντάγματος λόγω του σωματειακού χαρακτήρα των επαγγελματικών συλλόγων που προκύπτει το γεγονός ότι η δραστηριότητα τους αναπτύσσεται με αποφάσεις που λαμβάνονται από τα μέλη τους μέσω των οργάνων διοίκησης είτε της γενικής συνελεύσεως και των εκλεγομένων διοικητικών συμβουλίων, όπως συμβαίνει με τα κοινά σωματεία του αστικού κώδικα.

Διανοείται κανείς να θεωρήσει ότι μπορεί να επέλθει έλεγχος του Ελεγκτικού Συνεδρίου στα κοινά σωματεία του αστικού κώδικα; Η θεωρία ότι υπάρχει έλεγχος του Ελεγκτικού Συνεδρίου επειδή η εισφορά του μέλους είναι κρατικός πόρος είναι τραγική, γιατί εδώ δεν ελέγχεται η είσοδος του πόρου, αλλά η διαχείριση δημοσίου πόρου κ. Κούβελα.

Εδώ ο δημόσιος πόρος θα πρέπει να ερμηνευθεί στενός, με την έννοια του πόρου που προέρχεται από τον κρατικό προϋπολογισμό ή από το ευρωπαϊκό συμβούλιο. Και εκεί πράγματι εμείς δεχτήκαμε ότι μπορεί να υπάρξει έλεγχος αν τα χρήματα έρχονται από κρατικές πηγές ή από ευρωπαϊκούς πόρους. Δεν δεχόμεθα έλεγχο για τις συνδρομές των μελών μας. Άρα, δηλαδή μια διάταξη που θα έλεγε να ελεγχόμεθα όταν παίρνουμε ενισχύσεις ή επιχορηγήσεις που δεν παίρνουμε καθόλου, όπως ξέρετε, σπανίως παίρνουμε από κρατικούς πόρους, δεν έχουμε καμία σχέση, εκεί δεν θα ήταν κακό να ελεγχθούμε το θέλουμε και εμείς.

Αλλά να σας θυμίσω ότι ακόμα και εκεί σύμφωνα με την γνωμοδότηση του νομικού συμβουλίου του κράτους του 2017, πρόσφατη όταν είχαμε πρόγραμμα διαχείρισης κοινοτικών πόρων από το Πρόγραμμα Δημοσίων Επενδύσεων εκρίθει ότι δεν υπαγόμεθα στον έλεγχο του Ελεγκτικού Συνεδρίου και αναφέρομαι στη γνωμοδότηση 143 του ΄17 του Νομικού Συμβουλίου του Κράτους ότι ακόμα και τότε δεν ελεγχόμεθα, διότι εκτελούμε πρόγραμμα ευρωπαϊκό άρα, ελεγχόμεθα μόνον από τις ευρωπαϊκές διαδικασίες και τους αντίστοιχους μηχανισμούς όπως είναι η OLAF.

Άρα, λοιπόν, θέλω να πω πως να πάμε να ερμηνεύσουμε ότι επειδή είναι υποχρεωτική η εγγραφή του μέλους αυτό στην ουσία συνιστά δημόσιο πόρο, παραβιάζει την ίδια την φύση του ελέγχου, παραβιάζει την αυτονομία της λειτουργίας της σωματειακής μορφής του νομικού προσώπου, παραβιάζει την αυτοτέλεια των δικηγορικών συλλόγων και βάζει έναν έλεγχο από αρχή, διότι και το ελεγκτικό συνέδριο είναι Αρχή ότι μόνον από το κράτος, στην οικονομική διαχείριση και στην αυτοτέλεια διαχείριση των πόρων.

Είμαστε αντίθετοι, λοιπόν, με την σύσταση του Συμβουλίου της Ευρώπης και με την Απόφαση του 99 του δικαστηρίου ευρωπαϊκών κοινοτήτων.

Εάν, λοιπόν, θέλουμε να είμαστε σύμφωνοι με την ελληνική δικαιοταξία και με την συνομολογία των δικαστηρίων που έχουν κρίνει επανειλημμένως ότι κατά την διαχείριση δεν είμαστε δημόσιοι υπόλογοι, διότι δεν διαχειριζόμαστε δημόσιο χρήμα και το έχουν πει όταν πράγματι οι εισφορές υπήρχαν είπαν οι δικηγόροι των μελών μας. Δεν έκρινε κανένα δικαστήριο της χώρας ότι έχουμε δημόσιους πόρους πως συνιστά δημόσιο πόρο η συνδρομή των μελών μας και το έχουν κρίνει με επανειλημμένες αποφάσεις τους τις οποίες έχω στείλει στον υπουργό και τις ξέρει πολύ καλά πρόσφατα, και μάλιστα, όταν είχαμε δεδομένη την απόφαση την πρόσφατη της κυβερνήσεως του ελληνικού κράτους με τον νόμο του ΄19 να εξαιρέσει (...) του δικηγορικού συλλόγου (...) την γενική κυβέρνηση.

Άρα, δεν μπορούμε από την πίσω πόρτα να βάλουμε τον έλεγχο του ελεγκτικού συνεδρίου σε πόρους που δεν είναι δημόσιοι και που δεν προέχονται από τον κρατικό προϋπολογισμό. Αυτούς τους πόρους πρέπει να ελέγχει. Ας κάνει ελέγχους το Ελεγκτικό Συνέδριο εκεί που πράγματι υπάρχουν δημόσιοι πόροι και ας αφήσει τα νομικά πρόσωπα να διαχειρίζονται τους πόρους. Υπάρχουν μηχανισμοί ελέγχου, μια σειρά διαδικασιών που μπορεί να ελεγχθούν και από εσωτερικά τους όργανα και από τον Εισαγγελέα αν υπάρχουν ποινικές παραβάσεις και με αστικές διατάξεις αν υπάρχει κακή διαχείριση των πόρων από τα μέλη τους ή από οποιονδήποτε έχει έννομο συμφέρον.

Το κράτος δεν συνεισφέρει σε αυτό και δεν έχει καμία σχέση με την διαχείριση του πόρου. Στην ουσία, παραβιάζουμε την ανεξαρτησία των συλλόγων και θέλουμε να βάλουμε από την πίσω πόρτα το κράτος στον έλεγχο των ιδιωτικών μας πόρων το (....) των μελών μας που αποτελούν το 100% των πόρων μας.

Νομίζω ότι θα πρέπει η έφεση άμεσα να αποσυρθεί, να ανακληθεί και η κυβέρνηση να δει ένα πολύ σοβαρό θέμα, διότι στην ουσία, καθιστά ανενεργή τη δυνατότητα λειτουργίας των δικηγορικών συλλόγων της χώρας.

Σας ευχαριστώ.

**ΑΝΝΑ – ΜΑΝΗ ΠΑΠΑΔΗΜΗΤΡΙΟΥ (Αντιπρόεδρος της Επιτροπής):** Θα δώσουμε τώρα τον λόγο στον Πρόεδρο του Συλλόγου Υπαλλήλων του Ελεγκτικού Συνεδρίου, τον κ. Κόλλια.

**ΘΕΟΔΩΡΟΣ ΚΟΛΛΙΑΣ (Πρόεδρος του Διοικητικού Συμβουλίου του Συλλόγου Υπαλλήλων του Ελεγκτικού Συνεδρίου):** Να πω ότι έχω τρεις ερωτήσεις από τους Βουλευτές τον κύριο Χήτα, τον κύριο Χατζηγιαννάκη και την κυρία Μπακαδήμα.

Ξεκινώ από τον κ. Χήτα ο οποίος με ρώτησε αν είμαστε τεχνολογικά έτοιμοι προκειμένου να ασκήσουμε τους προβλεπόμενους ελέγχους, σύμφωνα με το σχέδιο που έχουμε μπροστά μας.

Κοιτάξτε, μίλησα και είπα ότι πρέπει να ολοκληρωθεί το πληροφοριακό σύστημα του Ελεγκτικού Συνεδρίου το οποίο τα προηγούμενα χρόνια καρκινοβατούσε, δεν έχει ενταχθεί σε ΕΣΠΑ, εντάχθηκε το τελευταίο χρονικό διάστημα σε ΕΣΠΑ, αλλά εμείς ζητάμε να επιταχυνθεί η διαδικασία προκειμένου να έχουμε ένα ολοκληρωμένο πληροφοριακό σύστημα, σύμφωνα με τις ανάγκες του Ελεγκτικού Συνεδρίου.

Παρ΄ όλα αυτά είτε είχαμε είτε δεν είχαμε τα απαιτούμενα συστήματα πληροφοριακά προκειμένου να διευκολυνθεί η δουλειά μας, να είσαστε βέβαιοι ότι το έργο το βγάζαμε και το κάναμε πάντοτε σε ταχύτατους χρόνους. Μπορεί να εργάζονταν παραπάνω οι υπάλληλοι του Ελεγκτικού Συνεδρίου, μπορεί να εργάζονταν παραπάνω, διότι τα ηλεκτρονικά συστήματα δεν είναι αυτά που έπρεπε να έχουμε, παρ΄ όλα αυτά το έργο έβγαινε και βγαίνει. Ένα αυτό.

Το δεύτερο που ερωτήθηκα είναι σύμφωνα με το άρθρο 16 που δίνει την δυνατότητα το Ελεγκτικό Συνέδριο να χρησιμοποιεί εξωτερικούς συνεργάτες για την διευκόλυνση του έργου του. Κοιτάξτε, αυτό είναι μια ιδιαίτερη περίπτωση. Ενδεχομένως, κάποια στιγμή να χρειαστεί γενικά στις αναλογιστικές μελέτες τις συνταξιοδοτικές να χρειαστούν εξωτερικοί συνεργάτες οι οποίοι μπορούν να προσφέρουν το έργο τους προκειμένου το Ελεγκτικό Συνέδριο να κάνει την δουλειά του, αλλά αυτή είναι μια ιδιαίτερη περίπτωση και το κρίνει η ολομέλεια του Ελεγκτικού Συνεδρίου αν και πότε και πόσο θα χρειαστεί αυτούς τους ανθρώπους. Είναι ιδιαίτερη περίπτωση.

Αυτό που εμείς ζητήσαμε και ζητάμε είναι όντως ότι πρέπει να γίνει δημόσιος διαγωνισμός για την πρόσληψη ελεγκτών στο Ελεγκτικό Συνέδριο. Τελευταίος διαγωνισμός ο οποίος έγινε για την πρόσληψη ελεγκτών ήταν το 2005. Έχουν περάσει, λοιπόν, 16 συναπτά χρόνια. Αντιλαμβανόμαστε όλοι ότι για να γίνει ένας διαγωνισμός και να ολοκληρωθεί και να έρθουν αυτοί οι άνθρωποι να εκπαιδευτούν και να προσφέρουν θα περάσουν τουλάχιστον, δύο με τρία χρόνια και γι΄ αυτό στο μεσοδιάστημα ζητήσαμε και ζητάμε και μετατάξεις να γίνουν, αλλά να μπορέσουμε να πάρουμε και προσωπικό από την Εθνική Σχολή Δημόσιας Διοίκησης.

Τώρα, ως προς το ερώτημα των κενών οργανικών θέσεων και η περικοπή αυτών. Όντως, οι οργανικές θέσεις του Ελεγκτικού Συνεδρίου εδώ και 40 χρόνια δεν έχει αλλάξει. Αυτό, είναι 1.084. Μια πάνω, μια κάτω, δεν αλλάζει το θέμα. Όντως, η κατανομή αυτή ήταν σύμφωνα με τις ανάγκες του Ελεγκτικού Συνεδρίου όπως σας λέω πριν από 40 χρόνια. Δηλαδή, το να έχω αυτή την στιγμή 88 θέσεις Υ.Ε ή να έχω 317 θέσεις Δ.Ε. και οι οποίες ουδέποτε πρόκειται να πληρωθούν, δεν υπάρχει περίπτωση ποτέ να πληρωθούν, δεν προσφέρει κάτι. Σαν αντιστάθμισμα των περικοπών αυτών ήρθε το κράτος και είπε ότι ξέρετε, προκειμένου να κάνετε σωστά την δουλειά σας θα σας δώσουμε ακόμα 11 θέσεις γενικών συντονιστών για την καλύτερη εποπτεία. Ωραία, θα υπάρξει μια περικοπή των θέσεων για το κόστος, συμφωνούμε, αλλά 890 θέσεις για εμάς είναι λίγες. Για αυτό λέγαμε να μετατραπούν θέσεις που περικόπτονται Υ.Ε. και Δ.Ε. σε κατηγορία Τ.Ε. και Π.Ε..

Δηλαδή, εάν από τους 890 θέσεις είχαμε αυτήν τη στιγμή 960 νομίζω ότι το έργο του Ελεγκτικού Συνεδρίου μπορεί να βγει, υπό την προϋπόθεση ότι θα πληρωθούν οι θέσεις αυτές μέσω διαγωνισμών ή μετατάξεων. Σας ευχαριστώ.

**ΑΝΝΑ–ΜΑΝΗ ΠΑΠΑΔΗΜΗΤΡΙΟΥ (Αντιπρόεδρος της Επιτροπής):** Τον λόγο έχει ο Πρόεδρος του Πανελληνίου Ιατρικού Συλλόγου, ο κύριος Εξαδάκτυλος.

**ΑΘΑΝΑΣΙΟΣ ΕΞΑΔΑΚΤΥΛΟΣ (Πρόεδρος του Πανελλήνιου Ιατρικού Συλλόγου)**: Ευχαριστώ πολύ. Θα είμαι συντομότατος στην τάξη των λίγων δευτερολέπτων.

Συμφωνούμε απολύτως με την τοποθέτηση του Προέδρου του Δικηγορικού Συλλόγου Αθηνών και Προέδρου της Ολομέλειας των Δικηγορικών Συλλόγων της χώρας. Μας καλύπτει πλήρως και συντασσόμαστε.

**ΑΝΝΑ ΜΑΝΗ ΠΑΠΑΔΗΜΗΤΡΙΟΥ (Αντιπρόεδρος της Επιτροπής)**:

Τον λόγο έχει ο κ. Κωνσταντέλος, ως εκπρόσωπος της Κεντρικής Ένωσης Δήμων Ελλάδος ο οποίος έχει συνδεθεί.

**ΓΡΗΓΟΡΙΟΣ ΚΩΝΣΤΑΝΤΕΛΟΣ (Εκπρόσωπος της Κεντρικής Ένωσης Δήμων Ελλάδος)**: Καλημέρα σας και συγγνώμη για την καθυστέρηση, αλλάέχουμε και το νομοσχέδιο περιβάλλοντος στο οποίο έπρεπε να παρευρεθώ.

**ΑΝΝΑ ΜΑΝΗ ΠΑΠΑΔΗΜΗΤΡΙΟΥ (Αντιπρόεδρος της Επιτροπής)**: Ναι, γνωρίζουμε είχατε συμμετάσχει στην Επιτροπή Παραγωγής και Εμπορίου. Παρόλα αυτά εκπροσωπηθήκατε και από την νομική σας σύμβουλο κυρία Θεοδώρα Αλεξίου. Τώρα, όμως, που είστε εδώ, μπορείτε να τοποθετηθείτε.

**ΓΡΗΓΟΡΙΟΣ ΚΩΝΣΤΑΝΤΕΛΟΣ (Εκπρόσωπος της Κεντρικής Ένωσης Δήμων Ελλάδος)**: Πολύ λίγα έχω να προσθέσω. Απλά, να πούμε ότι αυτό το σχέδιο νόμου έρχεται να ολοκληρώσει την νομοθετική πρωτοβουλία της Κυβέρνησης για την λειτουργία του ανώτατου αυτού δικαστηρίου, δηλαδή του Ελεγκτικού. Συνεχίζει τον ν.47000/2020 που έθεσε τις βάσεις για ένα ολοκληρωμένο νομοθετικό πλαίσιο για τον (...) έλεγχο και βέβαια, για όλες τις θεμελιώδεις δικονομικές αρχές που διέπουν τη λειτουργία του Ελεγκτικού Συνεδρίου.

Έγινε, λοιπόν, αυτό το σχέδιο νόμου με τον τίτλο «Οργανικός Νόμος του Ελεγκτικού Συνεδρίου και άλλες συναφείς ρυθμίσεις» για να προσδιορίσει με σαφήνεια κάποια ζητήματα αρμοδιότητας στελέχωσης και οργάνωσης, καθήκοντα των μελών και των οργάνων του όπως, επίσης, βέβαια, και βασικά θέματα ελέγχου και ελεγκτικών κριτηρίων που αφορούν και εμάς, αφορούν τους φορείς τοπικής αυτοδιοίκησης.

Χαιρετίζουμε το γεγονός της εισαγωγής καταρχάς, της πληροφορικής και της τεχνητής νοημοσύνης στις διαδικασίες των ελέγχων και της εν γένει λειτουργίας των οργάνων του Ελεγκτικού Συνεδρίου. Δίνουν ταχύτητα, σαφήνεια, διαφάνεια και όλα αυτά γίνονται πάρα πολύ πιο γρήγορα και αποτελεσματικά όπως, επίσης ότι καταγράφεται πλέον σαφώς στους ελέγχους, ειδικά στους ελέγχους επιδόσεων πως δεν αποτελεί αντικείμενο η σκοπιμότητα των ενεργειών του ελεγχόμενου φορέα, αλλά η οικονομικότητα, η αποδοτικότητα και η αποτελεσματικότητα, όπως αναφέρει και το άρθρο 84. Οι διατάξεις, λοιπόν, που αφορούν συγκεκριμένα την Τοπική Αυτοδιοίκηση, όπως ο έλεγχος των ετήσιων λογαριασμών, απολογισμοί, ισολογισμοί στο άρθρο 120, ο έλεγχος είσπραξης των εσόδων στο άρθρο 129, προϋπήρχαν, αλλά με το νομοσχέδιο αυτό γίνεται η κωδικοποίηση τους και ενσωματώνονται σε ένα ενιαίο νομοθέτημα το οποίο είναι πάρα πολύ πιο χρηστικό και πάρα πολύ πιο αποδοτικό.

Θα μπορούσαμε να ζητήσουμε ή να προσθέσουμε η εφαρμογή των ηλεκτρονικών διαδικασιών, όπως ορίζονται στο άρθρο 175 να ξεκινήσει νωρίτερα από το δικαστικό έτος 2022-2023. Ακούσαμε ότι υπάρχει μια διαδικασία για την στελέχωση και για την ενίσχυση της πληροφορικής. Παρ΄ όλα αυτά, όσο γρηγορότερα γίνει αυτό, τόσο καλύτερα θα είναι για όλους τους φορείς οι οποίοι υπόκεινται σε ελέγχους.

Τέλος, θετικά κρίνεται από εμάς η διεύρυνση των κατηγοριών λειτουργίας δαπανών για τους ΟΤΑ, με το άρθρο 181 του προτεινόμενου νομοσχεδίου αν και θα μπορούσε να αποσαφηνίσει -σ’ εμάς θα ήταν πολύ πιο εύκολο- περισσότερες τέτοιες κατηγορίες λειτουργικών δαπανών που προκύπτουν για τις κοινωνικές, τις πολιτιστικές και λοιπές δραστηριότητες των δήμων διότι, πολλές φορές κάποιες από αυτές στον έλεγχο που γίνεται, δημιουργούν προβλήματα. Θα ήταν, λοιπόν, πολύ πιο χρήσιμο για εμάς να έχουμε μια καθαρή εικόνα ποιες από τις λειτουργικές δαπάνες αυτές μπορούν να θεωρούνται νόμιμες, υλοποιήσιμες και ποιες όχι. Αυτά θέλω να πω. Ευχαριστώ πολύ.

**ΑΝΝΑ ΜΑΝΗ ΠΑΠΑΔΗΜΗΤΡΙΟΥ (Αντιπρόεδρος της Επιτροπής)**: Θα ήθελα να ρωτήσω τους εισηγητές, τους ειδικούς αγορητές και τους λοιπούς συναδέλφους, εάν θέλουν να υποβάλουν κάποιες ερωτήσεις προς τον κ. Κωνσταντέλο. Δεν θέλουν οι συνάδελφοι συνεπώς, να ευχαριστήσουμε όλους τους εκπροσώπους των φορέων για την συμμετοχή τους.

Κύριε Υπουργέ, θέλετε τον λόγο ή θα τοποθετηθείτε στην επόμενη συνεδρίαση;

**ΓΕΩΡΓΙΟΣ ΚΩΤΣΗΡΑΣ (Υφυπουργός Δικαιοσύνης)**: Κυρία Πρόεδρε, ακούσαμε τις τοποθετήσεις των εκπροσώπων των φορέων και τις απαντήσεις στις ερωτήσεις που απηύθυναν οι εισηγητές, οπότε θα τοποθετηθούμε στη δεύτερη συνεδρίαση.

**ΑΝΝΑ ΜΑΝΗ ΠΑΠΑΔΗΜΗΤΡΙΟΥ (Αντιπρόεδρος της Επιτροπής)**: Στο σημείο αυτό, κυρίες και κύριοι συνάδελφοι, ολοκληρώθηκε η συνεδρίαση της Διαρκούς Επιτροπής Δημόσιας Διοίκησης Δημόσιας Τάξης και Δικαιοσύνης με θέμα ημερήσιας διάταξης την συνέχιση της επεξεργασίας και εξέτασης του σχεδίου νόμου του Υπουργείου Δικαιοσύνης «Οργανικός Νόμος του Ελεγκτικού Συνεδρίου και άλλες συναφείς ρυθμίσεις». Ήταν η δεύτερη συνεδρίαση με την ακρόαση των εξωκοινοβουλευτικών προσώπων.

Η επόμενη συνεδρίαση επί των άρθρων είναι στην ίδια αίθουσα στις 12:00. Καλή συνέχεια.

Στο σημείο αυτό γίνεται η γ΄ ανάγνωση του καταλόγου των μελών της Επιτροπής. Παρόντες ήταν οι βουλευτές κ.κ. Αυγερινοπούλου Διονυσία-Θεοδώρα, Γιαννάκου Μαριορή (Μαριέττα), Γκιουλέκας Κωνσταντίνος, Θεοδωρικάκος (Τάκης) Παναγιώτης, Κούβελας Δημήτριος, Κυρανάκης Κωνσταντίνος, Μάνη-Παπαδημητρίου Άννα, Τσιγκρής Άγγελος, Ζαχαριάδης Κωνσταντίνος, Ξανθόπουλος Θεόφιλος, Χατζηγιαννάκης Μιλτιάδης, Γιαννακοπούλου Κωνσταντίνα (Νάντια), Καμίνης Γεώργιος, Λιακούλη Ευαγγελία, Μπακαδήμα Φωτεινή.

Τέλος και περί ώρα 10.10΄ λύθηκε η συνεδρίαση.

**Η ΑΝΤΙΠΡΟΕΔΡΟΣ ΤΗΣ ΕΠΙΤΡΟΠΗΣ Ο ΓΡΑΜΜΑΤΕΑΣ**

**ΑΝΝΑ ΜΑΝΗ - ΠΑΠΑΔΗΜΗΤΡΙΟΥ ΕΥΣΤΑΘΙΟΣ ΚΩΝΣΤΑΝΤΙΝΙΔΗΣ**